पूरी तरह दूरदर्शिता रहित बजट, इसकी थीम ‘सेल इंडिया’ है: तृणमूल कांग्रेस
तृणमूल कांग्रेस ने सोमवार को आम बजट को लेकर केंद्र सरकार पर निशाना साधते हुए कहा कि यह शत-प्रतिशत ‘दूरदर्शिता रहित’ बजट है जिसकी थीम ‘सेल इंडिया’ (भारत को बेचना) है।
नयी दिल्ली। तृणमूल कांग्रेस ने सोमवार को आम बजट को लेकर केंद्र सरकार पर निशाना साधते हुए कहा कि यह शत-प्रतिशत ‘दूरदर्शिता रहित’ बजट है जिसकी थीम ‘सेल इंडिया’ (भारत को बेचना) है। वित्त मंत्री निर्मला सीतारमण ने लोकसभा में 2021-22 के लिए आम बजट प्रस्तुत किया जिसके बाद तृणमूल कांग्रेस की यह प्रतिक्रिया आई। तृणमूल कांग्रेस के राज्यसभा सदस्य डेरेक ओब्रायन ने कहा, ‘‘भारत का पहला कागज रहित बजट शत-प्रतिशत दूरदर्शिता रहित बजट भी है। इस फर्जी बजट की थीम भारत को बेचना है।’’ मध्यम वर्ग को इसमें कुछ भी नहीं मिला- डेरेक ओब्रायनडेरेक ओब्रायन ने कहा, ‘‘रेलवे: बिक गया, हवाईअड्डे: बिक गये, बंदरगाह: बिक गये, बीमा कंपनियां: बिक गयीं, पीएसयू: 23 बिक गये।’’ तृणमूल कांग्रेस सांसद ने दावा किया कि बजट में आम आदमी और किसानों की अनदेखी की गयी है और यह अमीरों को और धनवान तथा निर्धन को और गरीब बनाएगा, वहीं मध्यम वर्ग को इसमें कुछ भी नहीं मिला है। उन्होंने पश्चिम बंगाल में ग्रामीण सड़कों के निर्माण के आंकड़े देते हुए कहा, ‘‘ग्रामीण सड़कें: 2011 तक 39,705 किलोमीटर ग्रामीण सड़कें थीं, 2011-20 के बीच 88,841 किलोमीटर ग्रामीण सड़कों का निर्माण हुआ।’’ डेरेक ओब्रायन ने कहा कि ग्रामीण सड़कों के मामले में पश्चिम बंगाल पहले स्थान पर है। उन्होंने कहा, ‘‘पश्चिम बंगाल ने कल ही कर दिया, केंद्र सरकार आज केवल बातें कर रही है।’’ पश्चिम बंगाल के लिए वित्त मंत्री ने 675 किलोमीटर लंबे हाइवे की दी सौगात  बता दें कि, वित्त मंत्री ने असम, केरल और पश्चिम बंगाल में राजमार्ग बनाने के लिए बजट की भी घोषणा की है। आम बजट 2021 में चुनावी राज्य पश्चिम बंगाल के लिए वित्त मंत्री निर्मला सीतारमण ने 675 किलोमीटर लंबे हाइवे की सौगात दी है। 25 हजार करोड़ की लागत वाले इस हाइवे को आगामी विधानसभा चुनाव से पहले काफी अहम माना जा रहा है। सीतारमण ने अपने बजट संबोधन में कहा, '675 किलोमीटर लंबा हाइवे पश्चिम बंगाल में बनेगा जिसपर 25 हजार करोड़ रुपए खर्च किए जाएंगे। इसमें कोलकाता-सिलीगुड़ी रोड का रिपेयर भी शामिल है।'  असम में हाइवे निर्माण के लिए 35 हजार करोड़ रुपये होंगे जारीवहीं वित्त मंत्री ने अपने बजट भाषण में कहा कि असम में हाइवे निर्माण के लिए 35 हजार करोड़ रुपये जारी होंगे। सरकार ने कन्याकुमारी कॉरिडोर के निर्माण के लिए 65 हजार करोड़ आवंटित करने की घोषणा की है। वित्त मंत्री निर्मला सीतारमण ने बजट भाषण में कहा है कि अगले साल 8,500 किलोमीटर के रोड प्रोजेक्ट तैयार किए जाएंगे। आने वाले तीन सालों में 1300 किलोमीटर लंबी सड़कें असम में बनेंगी। आपको बता दें कि निर्मला सीतारमण ने असम में आने वाले तीन साल में हाईवे और इकॉनोमिक कॉरिडोर के निर्माण का भी ऐलान किया है।वित्त मंत्री ने कहा, 'भारतमाला प्रॉजेक्ट के तहत 3 हजार किलोमीटर से ज्यादा सड़कें बन चुकी हैं। 8 हजार किलोमीटर सड़कों का कॉन्ट्रैक्ट मार्च तक दिया जाएगा। रोड इन्फ्रा और इकॉनमिक कॉरिडोर पर काम हो रहा है। 3500 किलोमीटर लंबी सड़क तमिलनाडु में बन रही है जिसमें मदुरै-कोल्लम कॉरिडोर शामिल है। 1100 किलोमीटर लंबी नेशनल हाईवे वर्क्स केरल में बन रहा है जिस पर 65 हजार करोड़ रुपए खर्च होंगे। मुंबई-कन्याकुमारी कॉरिडोर इसका हिस्सा होगा।'